অন্যরকম অভিষেকে ইতিহাস গড়লেন মিরাজ
জাতীয় দলে অভিষেকের পর থেকেই দুর্দান্ত খেলছেন মেহেদী হাসান মিরাজ। ২০১৬ সালে অনূর্ধ্ব-১৯ বিশ্বকাপে বাংলাদেশ দলকে নেতৃত্ব দেয়া এই অলরাউন্ডার, মাত্র ২১ বছর বয়সেই বিপিএলে রাজশাহী কিংসের অধিনায়কের দায়িত্ব পেলেন।  বিপিএলের ইতিহাসে কম বয়সী ক্রিকেটার হিসেবে নেতৃত্ব দিয়ে ইতিহাস গড়লেন মিরাজ। 







রাজশাহী কিংসের কোচের দায়িত্বে থাকা দক্ষিণ আফ্রিকার সাবেক অলরাউন্ডার ল্যান্স ক্লুনজার মিরাজ প্রসঙ্গে বলেন, ক্রিকেটার হিসেবেই সে দারুণ। বয়স খুব কম। তবে আগেও নেতৃত্ব দিয়েছে। এবার তার জন্য আরেক ধাপ এগিয়ে যাওয়ার ব্যাপার। অধিনায়ক হিসেবে নিজের আলাদা পরিচয় গড়ে তোলার একটি সুযোগ। ভবিষ্যতে বাংলাদেশ দলও তাকিয়ে থাকবে তার দিকে। 




বিপিএলে অভিষেকের পর থেকে গত দুই আসরে রাজশাহীর হয়ে খেলেন মিরাজ। মাত্র দুই বছর খেলেই অধিনায়কের ভূমিকায় চলে এসেছেন জাতীয় দলের এই অলরাউন্ডার।
শনিবার থেকে শুরু হওয়া বিপিএলের ষষ্ঠ আসর। সাকিব আল  হাসানের নেতৃত্বাধীন ঢাকা ডায়নামাইটসের বিপক্ষে  ম্যাচ খেলার মধ্য দিয়ে অধিনায়ক হিসেবে যাত্রা শুরু মেহেদী হাসান মিরাজের।  
অধিনায়কের দায়িত্ব পাওয়ার পর বৃহস্পতিবার মিরাজ বলেন, এটি আমার জন্য অনেক বড় একটি সুযোগ। এমন বড় টুর্নামেন্টে এর আগে আমার কখনও অধিনায়কত্ব করা হয়নি। আমি অনূর্ধ্ব-১৯ দলের নেতৃত্ব দিয়েছি। বয়সভিত্তিক লেভেলে অধিনায়কত্ব করার অভিজ্ঞতা আছে। আশা করি সেই অভিজ্ঞতা আমার কাজে লাগবে।
মিরাজ আরও বলেন, রাজশাহী কিংসের হয়ে দুই বছর খেলে ভালো অভিজ্ঞতা হয়েছে। কীভাবে অধিনায়কত্ব করতে হয়, সেটা আমি রাজশাহীতে খেলার সময় ড্যারেন স্যামি এবং জাতীয় দলে খেলার সময় মাশরাফি ভাই এবং সাকিব ভাইয়ের কাছ থেকে শিখেছি। আশা করছি সেই অভিজ্ঞতা কাজে লাগাতে পারব।
অধিনায়ক হিসেবে বিদেশি ক্রিকেটারদের সামলানো প্রসঙ্গে মিরাজ বলেন, আসলে এটি আমার জন্য সহজ হয়ে যাবে। আমাদের কোচ ল্যান্স ক্লুজনার একজন ভালো মানের কোচ। এছাড়া টিম ম্যানেজমেন্ট অনেক অভিজ্ঞ। এটি আমার জন্য অনেক ভালো দিক। ওনারা আমাকে সাহায্য করবেন।
মিরাজ আরও বলেন, শুধু আমি একাই সিদ্ধান্ত নেব না। সবার সমন্বয়ে সিদ্ধান্ত আসবে। কোচ-ম্যানেজমেন্ট সবার সিদ্ধান্তেই কাজ করা হবে। শুধু আমার আর কোচের সিদ্ধান্তে হবে না।
বিপিএলের সবশেষ পাঁচ আসরের মধ্যে একবার ফাইনালে খেলে রাজশাহী। ২০১৬ সালে সাকিব আল হাসানের নেতৃত্বাধীন ঢাকা ডায়নামাইটসের বিপক্ষে ৫৬ রানে হেরে রানার্সআপ হয় ড্যারেন স্যামির নেতৃত্বাধীন রাজশাহী।
আসন্ন ষষ্ঠ আসরে রাজশাহীর লক্ষ্য নিয়ে মিরাজ বলেন, সবার মতো আমাদেরও স্বপ্ন ফাইনালে খেলার। তবে প্রথম টার্গেট দ্বিতীয় রাউন্ডে খেলা। সেটি করতে পারলে ফাইনালে খেলার চেষ্টা করব।

জাতীয় দলে অভিষেকের পর থেকেই দুর্দান্ত খেলছেন মেহেদী হাসান মিরাজ। ২০১৬ সালে অনূর্ধ্ব-১৯ বিশ্বকাপে বাংলাদেশ দলকে নেতৃত্ব দেয়া এই অলরাউন্ডার, মাত্র ২১ বছর বয়সেই বিপিএলে রাজশাহী কিংসের অধিনায়কের দায়িত্ব পেলেন। বিপিএলের ইতিহাসে কম বয়সী ক্রিকেটার হিসেবে নেতৃত্ব দিয়ে ইতিহাস গড়লেন মিরাজ।